钦定古今图书集成/明伦汇编/官常典/第497卷 > 药彦稠
## 钦定古今图书集成/明伦汇编/官常典/第497卷 > 药彦稠

按《五代史唐臣传》：“彦稠，沙陀三部落人也。初为骑将。
明宗即位，拜澄州刺史。从王晏球破王都定州，迁侍
卫步军都虞候，领寿州节度使。安重诲矫诏遣河中
指挥使杨彦温逐其节度使，潞王从珂以彦稠为招
讨使。明宗疑彦温有所说，戒彦稠‘得彦温毋杀。将讯
之，彦稠希重诲旨，杀彦温以灭口。明宗大怒，然不之’”
罪也。长兴中，为静难军节度使。党项阿埋、屈悉保等
族抄掠方渠，邀杀回鹘使者，明宗遣彦稠与灵武康
福会兵击之，阿埋等亡窜山谷。明宗以为党项知惧，
可加约束而绥抚之。使者未至，彦稠等自牛儿族入
白鱼谷，尽诛其族，获其大首领连香等，遣人上捷。明
宗谓其使者曰：“吾诛党项，非有所利也。凡军中所获，
悉与士卒分之，毋以进奉为名，重敛军士也。”已而彦
稠以党项所掠回鹘进奉玉两团及遗秦王金装、胡
䩮等来献。明宗曰：“吾已语彦稠矣，不可失信。”因悉以
赐彦稠。又逐盐州诸戎，取其所掠男女千馀人。潞王
从珂反，彦稠为招讨副使。王思同兵溃，彦稠与思同俱东走，为潞王兵所得，囚之华州狱，已而杀之。晋高
祖立，赠侍中。